ஒரு ரெளட்டரைத் தேர்ந்தெடுக்கும் போது முதலில் கவனிக்க வேண்டிய விஷயம் 802.11 தர மதிப்பீடுதான். இது உலகம் முழுவதும் ரெளட்டரைப் பற்றி அறிந்து கொள்வதற்காக இருக்கும் பொதுவான ஒரு மதிப்பீடு. அனைத்து ரெளட்டர்களிலும் இது கட்டாயமாக இருக்கும். இதில் இருக்கும் 802.11 என்ற எண் அனைத்திற்கும் பொதுவானது, அதற்கு பிறகு குறிப்பிடப்பட்டிருக்கும் a, b, g, n, மற்றும் ac போன்ற எழுத்துகள் மூலம் ரெளட்டரின் வேகத்தை அறிந்துகொள்ள முடியும். 802.11b மூலமாக 11Mbps அளவிலும். 802.11a மற்றும் 802.11g மூலமாக 54Mbps அளவிலும், 802.11n மூலமாக 600Mbps வரையிலும் அதிகபட்சமாக இணைய இணைப்பைப் பெற முடியும். 802.11ac வகை ரெளட்டர்கள் 1.3 Gbps வேகம் கொண்டவை. இவை தற்பொழுதுதான் பிரபலமாகி வருகின்றன. வேகத்திற்கு தகுந்தாற்போல இவற்றின் சிக்னல் வழங்கும் பரப்பளவும் சேர்ந்தே அதிகரிக்கும். வேகமும், பரப்பளவும் எவ்வளவு தேவைப்படுமோ அதற்கு தகுந்தவாறு தேர்ந்தெடுக்கலாம். இதில் முக்கியமாக கவனத்தில் கொள்ள வேண்டிய விஷயம் ஒரு ரெளட்டரில் குறிப்பிடப்பட்டிருக்கும் வேகத்தை அப்படியே பெற முடியாது. அது குறிப்பிடும் வேகம் என்பது ஒரு கணினிக்கும் ரெளட்டருக்கும் இடையே இருக்கும் WLAN இணைப்பின் வேகம்தான். அதன் மூலமாக கிடைக்கப்போகும் இணைய வேகம் அல்ல. சிங்கிள் பேண்ட் ரெளட்டர்கள் 2.4 GHz அலைவரிசையில் இயங்கக்கூடியவை, டூயல் பேண்ட் ரெளட்டர்கள் 5 GHz அலைவரிசையில் இயங்கக்கூடியவை என்பதால், சிங்கிள் பேண்ட்டை விட டூயல் பேண்ட் ரெளட்டர்களின் செயல்திறன் அதிகமாக இருக்கும். ஒரே நேரத்தில் அதிக இணைப்புகள், அதிக வேகத்தில் தேவைப்படும் பொழுது டூயல் பேண்ட்டை தேர்ந்தெடுக்கலாம். சாதாரணமான பயன்பாட்டிற்கு சிங்கிள் பேண்ட் ரெளட்டரே போதுமானதாக இருக்கும்.